
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Poprad 12C/25/2024 8724201388 26. 09. 2024 JUDr. František Zelený ECLI:SK:OSPP:2024:8724201388.4
Uznesenie Okresný súd Poprad v právnej veci žalobcu: KOOPERATIVA poisťovňa, a.s. Vienna Insurance Group, so sídlom Štefanovičova 4, 816 23 Bratislava, IČO: 00 585 441, práv. zast. JUDr. Felixom Neupauerom, advokátom, so sídlom Dvořákovo nábrežie 8/A, 811 02 Bratislava, IČO: 37 928 422, proti žalovanému: A. B., nar. X.X.XXXX, C. D. XX, E., v konaní o zaplatenie 52,35 eur s prísl., takto rozhodol: I.Konanie z a s t a v u j e . II.Náhradu trov konania stranám n e p r i z n á v a . odôvodnenie: Žalobca sa žalobou doručenou súdu dňa 2.4.2024 domáhal, aby zaviazal žalovaného zaplatiť mu 52,35 eur spolu so zákonným úrokom z omeškania od 10.8.2022 do zaplatenia. Žalobu v písomnom podaní odôvodnil tým, že strany dňa 10.1.2010 uzatvorili pod č. 6557177185 poistnú zmluvu o povinnom zmluvnom poistení so začiatkom poistenia dňa 10.1.2010 s ročným poistným plnením polročne splátkami so splatnosťou v termíne 10.1., 10.7., a i. odo dňa začiatku poistenia s poistným obdobím jedného kalendárneho roka. Poistná zmluva bola dohodnutá na dobu neurčitú. Medzi zmluvnými stranami nebola dohodnutá splatnosť celého ročného poistného nezaplatením niektorej splátky. Splatnosť ročného poistného sa preto vždy vzťahuje k poslednej splátke poistného v danom poistnom období. Žalovaný nárok sa týka posledného poistného obdobia poistnej zmluvy v trvaní od 10.1.2022 do 10.1.2023. V danom období predstavovalo ročné poistné 89,74 eur platené splátkami polročne vo výške 44,87 eur. Žalobca riadne plnenie záväzku žalovaného platiť poistné eviduje do 10.1.2022. Žalobca má nárok na poistné do zániku poistenia dňom 9.8.2022, čo predstavuje výšku 52,35 eur. Na preukázanie svojich tvrdení predložil zmluvu o poistení zodpovednosti za škodu spôsobenú prevádzkou motorového vozidla, oznámenie o výške poistného, oznámenie o zániku poistenia pre nezaplatenie poistného, doklad o škodovom priebehu. Súd dňa 19.8.2024 vyhlásil rozsudok vedený pod sp. zn. 12C/25/2024-40, ktorým pod bodom I. uložil žalovanému povinnosť zaplatiť žalobcovi istinu 52,35 eur spolu s úrokom z omeškania vo výške 5 % ročne zo sumy 52,35 eur od 10.08.2022 do zaplatenia, na účet vedený v F., G.. IBAN:F. XXXX XXXX XXXX XXXX XXXX, BIC: A., VS:6557177185, všetko do 3 dní od právoplatnosti rozsudku. Súd rozhodol o náhrade trov konania v rozsahu 100 % s tým, že o výške náhrady rozhodne súd I. inštancie samostatným uznesením po právoplatnosti rozhodnutia, ktorým sa konanie končí. Pri doručovaní rozhodnutia žalovanému na adresu trvalého bydliska súd zistil, že žalovaný je na adrese trvalého pobytu neznámy. Pri ďalšom šetrení pobytu žalovaného súd zistil, že A. B., nar. X.X.XXXX, r. č.: XXXXXX/XXX zomrel dňa XX.XX.XXXX. Podľa § 63 CSP
(1)Ak strana zomrie počas konania skôr, ako sa konanie právoplatne skončí, súd posúdi podľa povahy sporu, či má konanie zastaviť, alebo či v ňom môže pokračovať. (2)V konaní súd pokračuje najmä vtedy, ak ide o majetkový spor. Súd rozhodne, že v konaní pokračuje s dedičmi strany, prípadne s tými, na ktorých podľa výsledku dedičského konania prešlo právo alebo povinnosť, o ktorú v konaní ide, a to len čo sa skončí konanie o dedičstve. (3)Ak to povaha sporu pripúšťa, môže sa v konaní pokračovať aj pred skončením konania o dedičstve. Podľa § 61 CSP, procesnú subjektivitu má ten, kto má spôsobilosť na práva a povinnosti; inak len ten, komu ju zákon priznáva. Podľa § 62, ak strana nemá procesnú subjektivitu, súd konanie zastaví. S poukazom na vyššie uvedené skutočnosti a citované zákonné ustanovenie súd dospel k záveru, že sú dané zákonné podmienky pre zastavenie konania, pretože žalovaný ako strana v konaní zomrel skôr, ako sa konanie právoplatne skončilo. Pretože žalovaný zomrel pred samotným podaním žaloby, nie sú splnené podmienky pre pokračovanie v konaní. Náhradu trov konania súd stranám nepriznal, pretože konanie bolo zastavené bez procesného zavinenia tej alebo druhej strany. Poučenie: Proti tomuto uzneseniu je prípustné odvolanie do 15 dní odo dňa doručenia uznesenia na tunajšom súde V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Odvolanie možno odôvodniť len tým, že a)neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Odvolanie proti rozhodnutiu vo veci samej možno odôvodniť aj tým, že právoplatné uznesenie súdu prvej inštancie, ktoré predchádzalo rozhodnutiu vo veci samej, má vadu vyššie uvedenú, ak táto vada mala vplyv na rozhodnutie vo veci samej. Odvolacie dôvody a dôkazy na ich preukázanie možno meniť a dopĺňať len do uplynutia lehoty na podanie odvolania. Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa osobitného zákona; ak ide o rozhodnutie, ktorým bola upravená starostlivosť o maloletého, styk s maloletým alebo iná ako peňažná povinnosť vo vzťahu k maloletému, oprávnený môže podať návrh na súdny výkon rozhodnutia.

